CELEX: 52015PC0517
Language: da
Date: 2015-10-21
Title: Forslag til RÅDETS GENNEMFØRELSESAFGØRELSE om ændring af beslutning 2009/791/EF og gennemførelsesafgørelse 2009/1013/EU om bemyndigelse af henholdsvis Tyskland og Østrig til fortsat at anvende en foranstaltning, der fraviger bestemmelserne i artikel 168 og 168a i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 21.10.2015
            COM(2015) 517 final
            2015/0242(NLE)
            Forslag til
            RÅDETS GENNEMFØRELSESAFGØRELSE
            om ændring af beslutning 2009/791/EF og gennemførelsesafgørelse 2009/1013/EU om bemyndigelse af henholdsvis Tyskland og Østrig til fortsat at anvende en foranstaltning, der fraviger bestemmelserne i artikel 168 og 168a i direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Begrundelse og formål
            
            
               I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem
                  1
                kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i direktivet, for at forenkle afgiftsopkrævningen eller for at forhindre visse former for momsunddragelse eller momsundgåelse.
            
            
               Ved breve registreret i Kommissionen henholdsvis den 19. marts 2015 og den 16. marts 2015 anmodede Østrig og Tyskland om bemyndigelse til fortsat at anvende en foranstaltning, der fraviger artikel 168 og artikel 168a, i direktiv 2006/112/EF, med henblik på at ophæve fradragsretten for moms på varer og tjenesteydelser, der i et omfang på over 90 % anvendes til ikke-erhvervsmæssige formål.
            
            
               I overensstemmelse med artikel 395, stk. 2, i direktiv 2006/112/EF underrettede Kommissionen ved brev af 15. september 2015 de øvrige medlemsstater om Østrigs og Tysklands anmodning. Ved brev af 17. september 2015 underrettede Kommissionen Østrig og Tyskland om, at den rådede over alle de oplysninger, den fandt nødvendige for at kunne vurdere anmodningerne.
            
            
               Artikel 168 i direktiv 2006/112/EF fastsætter, at en afgiftspligtig person kan fradrage den moms, der er betalt eller skal betales af erhvervelser foretaget i forbindelse med afgiftspligtige transaktioner. Artikel 168a, stk. 1, i direktiv 2006/112/EF fastsætter, at moms på udgifter i forbindelse med fast ejendom, der indgår i en afgiftspligtig persons erhvervsaktiver, og som anvendes både til erhvervsformål og ikke-erhvervsmæssige formål, kun kan fradrages for så vidt angår den del, der modsvarer ejendommens anvendelse til den afgiftspligtige persons erhvervsformål. I henhold til artikel 168a, stk. 2, i direktiv 2006/112/EF kan medlemsstaterne også anvende denne regel i forbindelse med udgifter til andre varer, der indgår i de erhvervsaktiver, som de specificerer. 
            
            
               Den foranstaltning, som Østrig og Tyskland har anmodet om, afviger dog fra disse principper og ophæver fuldstændig retten til at fradrage moms på varer og tjenesteydelser, når den afgiftspligtige persons private eller ikke-erhvervsmæssige brug, herunder ikke-økonomiske aktiviteter, udgør over 90 % af den samlede brug.
            
            
               Østrigs fravigende foranstaltning blev oprindelig indrømmet ved Rådets afgørelse 2004/866/EF af 13. december 2004
                  2
                i en periode indtil den 31. december 2009, og blev derefter atter indrømmet ved Rådets gennemførelsesafgørelse 2009/1013/EU af 22. december 2009
                  3
                indtil den 31. december 2012 og ved Rådets gennemførelsesafgørelse 2012/705/EU af 13. november 2012 indtil den 31. december 2015
                  4
               .
            
            
               Tysklands fravigende foranstaltning blev oprindelig indrømmet ved Rådets afgørelse 2003/354/EF af 13. maj 2003
                  5
                indtil den 30. juni 2004, ved Rådets afgørelse 2004/817/EF af 19. november 2004
                  6
                indtil den 31. december 2009, ved Rådets afgørelse 2009/791/EF af 20. oktober 2009
                  7
                indtil den 31. december 2012 og ved Rådets gennemførelsesafgørelse 2012/705/EU af 13. november 2012 indtil den 31. december 2015.
            
            
               I deres aktuelle anmodninger meddelte Østrig og Tyskland Kommissionen, at de indtil nu med succes har anvendt denne særlige foranstaltning og oplever, at den er meget nyttig med hensyn til at forenkle momsopkrævningen og forebygge momsunddragelse og momsundgåelse.
            
            
               Undtagelser indrømmes normalt for en begrænset periode, så det kan vurderes, om den særlige foranstaltning er hensigtsmæssig og effektiv. I den forbindelse forstår Kommissionen på baggrund af de oplysninger, som Østrig og Tyskland har indgivet, at fordelingen 90 %/10 % mellem erhvervsmæssig og ikke-erhvervsmæssig brug stadig udgør en god basis for at udskille de transaktioner, for hvilke den erhvervsmæssige anvendelse kan anses for at være ubetydelig. 
            
            
               Den pågældende særlige foranstaltning gør derfor arbejdet lettere for både skattevæsenet og virksomhederne, da det ikke er nødvendigt at holde øje med den efterfølgende anvendelse af de varer og tjenester, for hvilke fradragsretten på anskaffelsestidspunktet var udelukket, særlig hvad angår eventuel beskatning af privat brug i henhold til artikel 16 eller artikel 26 i direktiv 2006/112/EF eller reguleringer af fradraget som fastsat i artikel 184-192 i samme direktiv. Den afgift, der skal betales ved det endelige forbrug, påvirkes kun i ubetydelig grad. Det er derfor hensigtsmæssigt at forlænge den fravigende foranstaltning.
            
            
               En forlængelse bør dog være tidsbegrænset, så det kan vurderes, om de forhold, som fravigelsen er baseret på, fortsat er til stede. Det foreslås derfor at forlænge fravigelserne indtil udgangen af 2018 og at anmode Østrig og Tyskland om, såfremt de påtænker endnu en forlængelse efter 2018, at de sammen med anmodningen om forlængelse senest den 1. april 2018 indgiver en rapport, der omfatter en evaluering af den anvendte fordeling mellem erhvervsmæssig og ikke-erhvervsmæssig brug, som ophævelsen af momsfradraget er baseret på.
            
            
               •Overensstemmelse med gældende bestemmelser på området
            
            
               I medfør af artikel 176 i direktiv 2006/112/EF fastsætter Rådet de udgifter, der ikke giver ret til fradrag af momsen. Indtil det sker, kan medlemsstaterne opretholde alle de undtagelser, som var gældende i henhold til deres nationale lovgivning pr. 1. januar 1979. Der findes derfor en række "stand still"-bestemmelser, som begrænser fradragsretten.
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Artikel 395, stk. 1, i Rådets direktiv 2006/112/EF af 28. november 2006 om det fælles merværdiafgiftssystem.
               
            
         
         
            
               •Nærhedsprincippet (for områder, der ikke er omfattet af enekompetence) 
            
            
               Forslaget hører under Unionens enekompetence. Nærhedsprincippet finder derfor ikke anvendelse.
            
            
               •Proportionalitetsprincippet
            
            
               Forslaget er i overensstemmelse med proportionalitetsprincippet af følgende grunde:
            
            
               Afgørelsen vedrører en tilladelse til medlemsstater på deres egen anmodning og udgør ikke en forpligtelse.
            
            
               I betragtning af undtagelsens begrænsede anvendelsesområde står den særlige foranstaltning i rimeligt forhold til det tilstræbte mål.
            
            
               •Reguleringsmiddel/reguleringsform
            
            
               Foreslåede midler: Rådets gennemførelsesafgørelse.
            
            
               Andre midler ville ikke være hensigtsmæssige af følgende årsager:
            
            
               
                  I henhold til artikel 395 i Rådets direktiv 2006/112/EF er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. En gennemførelsesafgørelse vedtaget af Rådet er det eneste egnede middel, da den kan rettes til enkelte medlemsstater.
               
            
            
               3.RESULTAT AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               Ikke relevant.
            
            
               •Indhentning og brug af ekspertbistand
            
            
               Der har ikke været behov for ekstern ekspertbistand.
            
            
               •Konsekvensanalyse
            
            
               Forslaget er udarbejdet med henblik på at forenkle proceduren for beskatning og har derfor en potentiel positiv virkning for både virksomheder og forvaltninger. Østrig og Tyskland mener, at den fundne løsning er en passende foranstaltning og svarer til andre tidligere og nuværende fravigelser.
            
            
               4.VIRKNINGER FOR BUDGETTET
            
            
               Forslaget vil ikke få negativ indvirkning på Unionens egne indtægter hidrørende fra moms.
            
            
               5.ANDRE PUNKTER
            
         
         
            
               
                  Forslaget indeholder en revisions- og en udløbsklausul.
               
            
            
               2015/0242 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om ændring af beslutning 2009/791/EF og gennemførelsesafgørelse 2009/1013/EU om bemyndigelse af henholdsvis Tyskland og Østrig til fortsat at anvende en foranstaltning, der fraviger bestemmelserne i artikel 168 og 168a i direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  8
               , særlig artikel 395, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Tyskland og Østrig blev indrømmet en fravigende foranstaltning ved henholdsvis Rådets beslutning 2009/791/EF
                  9
                og gennemførelsesafgørelse 2009/1013/EU
                  10
               . Anvendelsen af foranstaltningen blev forlænget indtil den 31. december 2015 ved Rådets gennemførelsesafgørelse 2012/705/EU
                  11
                .
            
            
               (2)Den særlige foranstaltning fraviger bestemmelserne i artikel 168 og artikel 168a i direktiv 2006/112/EF, der regulerer afgiftspligtige personers ret til at fradrage moms på de varer og tjenesteydelser, der leveres til dem i forbindelse med deres afgiftspligtige transaktioner. Hensigten med den fravigende foranstaltning er at ophæve fradragsretten for moms på varer og tjenesteydelser, når den afgiftspligtige persons eller dennes ansattes private eller, mere generelt, ikke-erhvervsmæssige eller ikke-økonomiske brug af varerne eller tjenesteydelserne udgør over 90 % af den samlede brug.
            
            
               (3)For at tage hensyn til Domstolens retspraksis, i henhold til hvilken indgående moms på udgifter afholdt af en afgiftspligtig person ikke kan fradrages, hvis den vedrører virksomhed, som, henset til dens ikke-økonomiske karakter, ikke falder inden for anvendelsesområdet for direktiv 2006/112/EF, er det hensigtsmæssigt at præcisere, at de særlige foranstaltninger også gælder for varer og ydelser, der anvendes til aktiviteter af ikke-økonomisk karakter.
            
            
               (4)Formålet med den særlige foranstaltning er at forenkle proceduren for pålæggelse og opkrævning af moms. Den afgift, der skal betales ved det endelige forbrug, påvirkes kun i ubetydelig grad.
            
            
               (5)Ved breve registreret i Kommissionen den 16. marts 2015 og den 19. marts 2015 anmodede Tyskland og Østrig om bemyndigelse til fortsat at anvende denne særlige foranstaltning. 
            
            
               (6)I overensstemmelse med artikel 395, stk. 2, andet afsnit, i direktiv 2006/112/EF underrettede Kommissionen ved brev af 15. september 2015 de øvrige medlemsstater om Østrigs og Tysklands anmodninger. Ved brev af 17. september 2015 meddelte Kommissionen Østrig og Tyskland, at den rådede over alle de oplysninger, den fandt nødvendige for at kunne vurdere anmodningerne.
            
            
               (7)I henhold til de oplysninger, som Østrig og Tyskland har indgivet, har de retlige og faktuelle forhold, der berettigede den nuværende anvendelse af foranstaltningen, ikke ændret sig og er stadig til stede. Østrig og Tyskland bør derfor bemyndiges til fortsat at anvende denne særlige foranstaltning i endnu en periode, som dog begrænses til senest den 31. december 2018 med henblik på at vurdere nødvendigheden og effektiviteten af den afvigende foranstaltning og den procentuelle fordeling mellem erhvervsmæssig og ikke-erhvervsmæssig brug, som den tager udgangspunkt i.
            
            
               (8)Såfremt Østrig og Tyskland mener, at det er nødvendigt at forlænge foranstaltningen ud over 2018, bør de senest den 31. marts 2018 sammen med anmodningen om forlængelse indgive en rapport til Kommissionen om anvendelsen af foranstaltningen, som omfatter en evaluering af den procentuelle fordeling, der anvendes, for at give Kommissionen tilstrækkelig tid til at undersøge anmodningen.
            
            
               (9)Fravigelserne vil kun i ubetydelig grad påvirke den afgift, der skal betales ved det endelige forbrug og får ingen negative indvirkninger på Unionens egne indtægter hidrørende fra merværdiafgiften.
            
            
               (10)Beslutning 2009/791/EF og gennemførelsesafgørelse 2009/1013/EU bør derfor ændres —
            
         
         
            
               VEDTAGET DENNE AFGØRELSE: 
            
            
               Artikel 1
            
            
               Artikel 1 og 2 i beslutning 2009/791/EF affattes således:
            
            
               "Artikel 1
            
            
               Som en undtagelse fra artikel 168 og artikel 168a i direktiv 2006/112/EF bemyndiges Tyskland til at ophæve fradragsretten for moms på varer og tjenesteydelser, når den afgiftspligtige persons eller dennes ansattes private eller, mere generelt, ikke-erhvervsmæssige eller ikke-økonomiske brug af varerne eller tjenesteydelserne udgør over 90 % af den samlede brug.
            
            
               Artikel 2
            
            
               Denne afgørelse udløber den 31. december 2018.
            
            
               Enhver anmodning om forlængelse af den særlige foranstaltning i denne afgørelse skal være Kommissionen i hænde senest den 31. marts 2018.
            
            
               En sådan anmodning skal ledsages af en rapport, der indeholder en vurdering af den anvendte procentuelle fordeling af retten til momsfradrag på baggrund af denne afgørelse."
            
            
               Artikel 2
            
            
               Artikel 1 og 2 i Kommissionens gennemførelsesafgørelse 2009/1013/EU affattes således:
            
            
               "Artikel 1
            
            
               Som en undtagelse fra artikel 168 og artikel 168a i direktiv 2006/112/EF bemyndiges Østrig til at ophæve fradragsretten for moms på varer og tjenesteydelser, når den afgiftspligtige persons eller dennes ansattes private eller, mere generelt, ikke-erhvervsmæssige eller ikke-økonomiske brug af varerne eller tjenesteydelserne udgør over 90 % af den samlede brug.
            
            
               Artikel 2
            
            
               Denne afgørelse udløber den 31. december 2018.
            
            
               Enhver anmodning om forlængelse af den særlige foranstaltning i denne afgørelse skal være Kommissionen i hænde senest den 31. marts 2018.
            
            
               En sådan anmodning skal ledsages af en rapport, der indeholder en vurdering af den anvendte procentuelle fordeling af retten til momsfradrag på baggrund af denne afgørelse."
            
            
               Artikel 3
            
            
               Denne afgørelse finder anvendelse fra den 1. januar 2016.
            
            
               Artikel 4
            
         
         
            
               Denne afgørelse er rettet til Republikken Østrig og Forbundsrepublikken Tyskland.
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
            
               
               
                     Formand
               
            
         
         
            
                  
                     (1)
                  EUT L 347 af 11.12.2006, s. 1.
               
               
                  
                     (2)
                  EUT L 371 af 18.12 2004, s. 47.
               
               
                  
                     (3)
                  EUT L 348 af 29.12 2009, s. 21.
               
               
                  
                     (4)
                  EUT L 319 af 16.11.2012, s. 8.
               
               
                  
                     (5)
                  EUT L 123 af 17.5 2003, s. 47.
               
               
                  
                     (6)
                  EUT L 357 af 2.12 2004, s. 33.
               
               
                  
                     (7)
                  EUT L 283 af 30.10 2009, s. 55.
               
               
                  
                     (8)
                  EUT L 347 af 11.12.2006, s. 1.
               
               
                  
                     (9)
                  Rådets beslutning 2009/791/EF af 20. oktober 2009 om bemyndigelse af Forbundsrepublikken Tyskland til fortsat at anvende en foranstaltning, der fraviger artikel 168 i direktiv 2006/112/EF om det fælles merværdiafgiftssystem (EUT L 283 af 30.10.2009, s. 55).
               
               
                  
                     (10)
                  Rådets gennemførelsesafgørelse 2009/1013/EU af 22. december 2009 om bemyndigelse af Republikken Østrig til fortsat at anvende en foranstaltning, der fraviger artikel 168 i direktiv 2006/112/EF om det fælles merværdiafgiftssystem (EUT L 348 af 29.12.2009, s. 21).
               
               
                  
                     (11)
                  Rådets gennemførelsesafgørelse 2012/705/EU af 13. november 2012 om ændring af beslutning 2009/791/EF og gennemførelsesafgørelse 2009/2013/EU om bemyndigelse af henholdsvis Tyskland og Østrig til fortsat at anvende en foranstaltning, der fraviger bestemmelserne i artikel 168 og 168a i direktiv 2006/112/EF om det fælles merværdiafgiftssystem (EUT L 319 af 16.11.2012, s. 8).